Höfundur : Benedikt Karl Gröndal • Skrifað : 28. nóvember 2019 . Ásgeir hvítaskáld Þórhallsson viðskiptafræðingur og skáld frumsýndi kvikmynd sína „ Kjarval og Dyrfjöllin “ í Bíó Paradís í gær . Myndin verður svo frumsýnd hér fyrir austan í Sláturhúsinu á Egilsstöðum á laugardag . Hugmyndin að myndinni kviknaði árið 2011 . Þá byrjaði Ásgeir að kynna sér tíma Kjarvals á Austurlandi . Ásgeir hófst síðan handa við handritaskrif og eftir að hafa endurskrifað endurskrifað handritið nokkrum sinnum og varið einu og hálfu ári í tökur á myndinni var hún frumsýnd í gær . „ Það var stútfullur salur og fólk kom skælbrosandi út , “ segir Ásgeir ánægður og bætir við að hann hlakki til að frumsýna myndina eystra . Myndin fjallar um veru listmálarans Jóhannesar S. Kjarvals á Austurlandi og samskipti hans við fólkið í sveitunum í kring . Kjarval dvaldi fyrst um sinn í tjaldi í Hvammi stutt frá Ketilstöðum í Hjaltastaðaþinghá . Svo fór að bóndinn á Ketilstöðum gaf honum landsskikann og byggði meira að segja kofa svo færi betur um listmálarann . Hann kom reglulega austur eftir það og bjó í kofanum . Myndin er heimildarmynd með leiknum atriðum . Með hlutverk Kjarvals fer leikarinn gamalkunni Jón Hjartason . Leikarar úr Leikfélagi Fljótsdalshéraðs fara með önnur hlutverk . Ásgeir segir að eini fjárstyrkurinn sem hann hafi fengið til gerðar myndarinnar hafi verið frá sveitarfélaginu Fljótsdalshéraði . „ Sá styrkur gerði mér kleift að ráða Jón í hlutverkið og hann gerir þetta mjög vel , “ segir Ásgeir . „ Kjarval var mikill persónuleiki og margir þekkja vel til hans . Þetta var samt ein af þessum ósögðu sögum sem einhver þurfti að segja . Ég er bara nógu brjálaður að fara út í þetta , “ segir Ásgeir á léttum nótum . Tvær hliðar listamannsins Við undirbúning myndarinnar talaði Ásgeir við fólk sem þekkti til listamannsins og man eftir honum . Meðal annars hafi hann hitt hitt tvær systur sem þekktu Kjarval . Hann komst líka að ýmsu áhugaverðu um listamanninn fræga . „ Hann var til dæmis alltaf voðaleg fígúra í blaðaviðtölum og fór í eitthvert hlutverk . Honum var bara illa við blaðamenn . Lét illum látum . En eftir að hafa rætt við fólk og lesið mér til komst ég að því að Kjarval var mjög hjartahlýr maður og tengdist krökkum og fólki í sveitunum í kringum Hvamm afskaplega vel . Fólkið bar virðingu fyrir honum og talaði fallega um hann , “ segir Ásgeir